b'\n_START_ARTICLE_\nDennis Rodman\n_START_SECTION_\nRani \xc5\xbeivot\n_START_PARAGRAPH_\nRodman je ro\xc4\x91en u Trentonu u saveznoj dr\xc5\xbeavi New Jersey kao sin Shirley i Philandera Rodmana mla\xc4\x91eg. Kada je imao tri godine otac ga je napustio i ostao je s majkom. Odrastao je u Oak Cliffu, najgoroj \xc4\x8detvrti grada Dallasa. Poha\xc4\x91ao je srednju \xc5\xa1kolu South Oak Cliff High School. Rodman nije smatran ko\xc5\xa1arka\xc5\xa1kim talentom i nije bio visok. Nakon zavr\xc5\xa1etka srednje \xc5\xa1kole radio je na aerodromu u Dallasu. Nakon \xc5\xa1to je iznenada izrastao do 2,03m visine, odlu\xc4\x8dio se jo\xc5\xa1 jednom oku\xc5\xa1ati u ko\xc5\xa1arci. _NEWLINE_Odlu\xc4\x8dio je poha\xc4\x91ati koled\xc5\xbe North Central Texas. Ondje je u samo jednom semestru ostvario prosjek od 17,6 poena i 13,3 skokova ali je istupio iz mom\xc4\x8dadi zbog lo\xc5\xa1ih ocjena. Nakon nekoliko mjeseci prebacio se na sveu\xc4\x8dili\xc5\xa1te Southeastern Oklahoma State. Rodman je bio izabran u NAIA All-American mom\xc4\x8dad i pedvodio je NAIA ligu u skokovima dvije sezone zaredom. U tri sezone provedene na sveu\xc4\x8dili\xc5\xa1tu ostvario je prosjek od 25,7 poena i 15,7 skokova po utakmici. Nakon nekoliko proba prije drafta, Pistonsi su bili vrlo zainteresirani za Rodmana.\n_START_SECTION_\nDetroit Pistons\n_START_PARAGRAPH_\nIzabran je kao 27. izbor NBA drafta 1986. od strane Detroit Pistonsa. Pridru\xc5\xbeio se takozvanim "Bad Boysima" pod vodstvom trenera Chucka Dalya. Ova mom\xc4\x8dad je imala igra\xc4\x8de poput Isiaha Thomasa, Joea Dumarsa, Adriana Dantleya, Sydneya Greena i Billa Laimbeerea. S klupe su ulazili \xc5\xa1esti igra\xc4\x8d Vinnie Johnson, Rick Mahorn i John Salley. Rodman se dobro uklopio i prosje\xc4\x8dno je postizao 6,5 poena i 4,7 skokova za 15 minuta. Pobijediv\xc5\xa1i u 52 utakmice regularnog dijela sezone  Pistonsi ulaze u doigravanje 1987. U prvom krugu lagano pobije\xc4\x91uju Washington Bulletse rezultatom 4-0, dok u drugom krugu svladavaju Hawkse u pet utakmica. U finalu Istoka su\xc4\x8deljavaju se s Boston Celticsima predvo\xc4\x91eni Larryem Birdom. To je bila jedna od psihi\xc4\x8dki i fizi\xc4\x8dki najzahtjevnijih serija u povijesti NBA lige. Nakon poraza u sedmoj utakmici Rodman je izjavio:\xe2\x80\x9eLarry je precijenjen. Za\xc5\xa1to on dobiva toliko publiciteta? Zato \xc5\xa1to je bijelac. Nikad nismo \xc4\x8duli da je crnac progla\xc5\xa1en najboljim.\xe2\x80\x9c U kritikama mu se pridru\xc5\xbeio i suigra\xc4\x8d Isiah Thomas koji je poslije negirao da je rasist jer mu je djevojka bila bijelkinja. _NEWLINE_U sezoni 1987./88. Rodman je startaju\xc4\x87i u 32 od 82 utakmice popravio svoje statistike na 11,6 poena i 8,7 skokova po utakmici. U doigravanju Pistonsi su osigurali NBA finale. U NBA finalu susreli su se s Los Angeles Lakersima predvo\xc4\x91eni Magicom Johnsonom i Kareemom Abdulom-Jabbarom. Nakon vodstva od 3-2 Lakersi su se uzdignuli i svladali Pistonse u sedam utakmica. Te godine, njegova djevojka Annie rodila mu je k\xc4\x87er Alexis. Sljede\xc4\x87e sezone Rodman ulazi s klupe i ostvaruje prosjek od 9 poena i 9 skokova za 26 minuta igre. Toliko je napredovao u obrani da je izabran prvi puta u All-Defensive mom\xc4\x8dad. U doigravanju Pistonsi su dominirali i u prvom krugu lagano dobivaju Boston Celticse rezultatom 4-0, potom svladavaju Bullse u \xc5\xa1est utakmica, a u NBA finalu dobivaju Lakerse u \xc4\x8detiri utakmice. U finalu Rodman je dominirao u skokovima i \xc5\xbeestokoj obrani, \xc5\xa1to je dokazao u tre\xc4\x87oj utakmici u kojoj je ostvario 19 skokova. _NEWLINE_U sezoni 1989./90. Pistonsi su izgubili Ricka Mahorna, va\xc5\xbenog krilnog igra\xc4\x8da, koji je zamijenjen u Minnesota Timberwolvese. Uprava kluba bojala se da \xc4\x87e time izgubiti duh "Bad Boysa", me\xc4\x91utim Rodman zauzima njegovo mjesto i prosje\xc4\x8dno post\xc5\xbee 9 poena i 10 skokova po utakmici uz sjajnu igru u obrani. Progla\xc5\xa1en je obrambenim igra\xc4\x8dem godine i \xc5\xa1utirao je s 59% preciznosti. U finalu Istoka pobije\xc4\x91uju Bullse i ostvaruju drugo NBA finale. U finalu su\xc4\x8deljavaju se s Portland Trail Blazersima predvo\xc4\x91eni Clydeom Drexlerom. Unato\xc4\x8d Rodmanovoj ozljedi zgloba, Pistonsi dobivaju seriju u \xc5\xa1est utakmica i osvajaju svoj drugi NBA naslov. Sljede\xc4\x87e sezone Rodman postaje startno krilo mom\xc4\x8dadi. Startao je u 77 od 82 regularne utakmice i prosje\xc4\x8dno je postizao 8,2 poena i 12,5 skokova po utakmici te je po drugi put progla\xc5\xa1en za obrambenog igra\xc4\x8da godine. U finalu Istoka susreli su se s Chicago Bullsima koji su ih svladali u \xc4\x8detiri utakmice i kasnije osvojili NBA naslov. U sezoni 1991./92. Rodman je jako napredovao i u obrani i u napadu. Prosje\xc4\x8dno je postizao 9,8 poena i 18,7 skokova po utakmici te je izabran u All-NBA prvu petorku i progla\xc5\xa1en najboljim skaka\xc4\x8dem lige. U o\xc5\xbeujku 1992. Rodman je ostvario u\xc4\x8dinak karijere od 34 skoka ali i to nije bilo dovoljno za prolaz prvog kruga doigravanja. _NEWLINE_Sljede\xc4\x87e sezone u svibnju, s mjesta glavnog trenera odstupio je dosada\xc5\xa1nji trener Chuck Daly. Zbog preskakanja ljetnog kampa Rodman je ka\xc5\xbenjen sa 68.000 dolara. Ta godina za njega je bila vrlo turbulentna. Kona\xc4\x8dno se vjen\xc4\x8dao s dugogodi\xc5\xa1njom curom Annie Bakes, ali brak nije dugo trajao i rastali su se. Te sezone ni Pistonsima nije i\xc5\xa1lo. Pobijedili su u samo 40 utakmica i propustili u\xc4\x87i u doigravanje. Rodman je pao u duboku depresiju. Jedne ve\xc4\x8deri u svibnju 1993. godine Rodman je prona\xc4\x91en u autu s napetim pi\xc5\xa1toljem. Nekoliko godina kasnije u svojoj biografiji "As Bad As I Wanna Be." objasnio je razlog poku\xc5\xa1aja samoubojstva. 1. listopada 1993. mijenjan je u San Antonio Spurse.\n_START_SECTION_\nSan Antonio Spurs\n_START_PARAGRAPH_\nU sezoni 1993./94 Rodman se pridru\xc5\xbeio San Antonio Spursima. Uz Davida Robinsona i Dennisa Rodmana Spursi su se trebali vratiti u vrh NBA lige. U Spursima je igrao na poziciji krilnog centra te je tri puta zaredom progla\xc5\xa1en najboljim skaka\xc4\x8dem lige, uklju\xc4\x8duju\xc4\x87i prosjek od 4,7 poena i 17,3 skokova po utakmici. Prije prve utakmice, o\xc5\xa1i\xc5\xa1ao se i obojio kosu u \xc5\xbeutu boju, a nakon toga uslijedile su jo\xc5\xa1 bizarnije boje kao \xc5\xa1to su crvena, ljubi\xc4\x8dasta i plava. Tijekom sezone glavom je udario Staceya Kinga i Johna Stocktona te odbio iza\xc4\x87i iz igre. Nakon toga ubrzo je osvanula dvomjese\xc4\x8dna afera s karljicom popa Madonnom. Unato\xc4\x8d sjajnom regularnom dijelu sezone, Spursi su ispali u prvom krugu od Utah Jazza u \xc4\x8detiri utakmice. _NEWLINE_U sezoni 1994./95. Rodman se su\xc4\x8delio s upravom klupa. Suspendiran je na tri utakmice, a 7. prosinca dobiva novu suspenziju. Kona\xc4\x8dno se vra\xc4\x87a 10. prosinca, nakon 19 utakmica neigranja, i ubrzo ozlje\xc4\x91uje rame u motociklisti\xc4\x8dkoj nesre\xc4\x87i. Odigrao je samo 49 utakmica i ostvario prosjek od 16,8 skokova po utakmici te novu titulu skaka\xc4\x8da godine te progla\xc5\xa1enje u All-NBA mom\xc4\x8dad. U doigravanju Spursi predvo\xc4\x91eni najkorisnijim igra\xc4\x8dem lige Davidom Robinsonom ulaze u finale Zapada. U finalu Zapada \xc4\x8dekali su ih Houston Rocketsi koji su bili outsajderi, pobijediv\xc5\xa1i u samo 47 utakmica regularnog dijela. Me\xc4\x91utim Hakeem Olajuwon predvodio je Rocketse s prosjekom od 35,3 poena po utakmici do pobjede nad Spursima u \xc5\xa1est utakmica.\n_START_SECTION_\nChicago Bulls\n_START_PARAGRAPH_\nU sezoni 1995./96. Rodman je mijenjan u Chicago Bullse za centra Willa Perduea i ne\xc5\xa1to novca. Trebao je popuniti rupu koja je nastala nakon odlaska Horacea Granta. Sjajno se uklopio u vizije Phila Jacksona i s prosjecima od 5,5 poena, 14,9 skokova i jo\xc5\xa1 jedne titule za najboljeg skaka\xc4\x8da lige puno pomogao u ostvarivanju najboljeg omjera u povijesti NBA lige 72-10. Unato\xc4\x8d problemima s listom, Rodman je uspio sakupiti 11 puta 20+ skokova i ostvariti prvi triple-double u\xc4\x8dinak protiv Minnesota Timberwolvesa. Postigao je 10 poena, 21 skok i 10 asistencija. Pridru\xc5\xbeio se Jordanu i Pippenu u All-Defensive prvoj petorci te su tako postali prva tri igra\xc4\x8da iz istog kluba u All-Defensive prvoj petorci. 16. o\xc5\xbeujka 1996. udario je glavom sudca i bio ka\xc5\xbenjen s 20.000 dolara. U doigravanju Rodman je ostvario prosjek od 7,5 poena i 13,7 skokova po utakmici. Rodman je bio uvelike zaslu\xc5\xbean za pobjedu Bullsa u \xc5\xa1est utakmica nad Seattle SuperSonicsima. U drugoj utakmici sakupio je 20 skokova, uklju\xc4\x8duju\xc4\x87i 11 napada\xc4\x8dkih, a u \xc5\xa1estoj utakmici sakupio je 19 skokova, uklju\xc4\x8duju\xc4\x87i 11 napada\xc4\x8dkih i pet poena. Sa svojih 11 napada\xc4\x8dih skokova izjedna\xc4\x8dio je rekord NBA finala kojeg je do sada dr\xc5\xbeao Elvin Hayes._NEWLINE_U sezoni 1996./97. Rodman je osvojio \xc5\xa1estu titulu za najboljeg skaka\xc4\x8da lige. Prosje\xc4\x8dno je postizao 5,7 poena i 16,7 skokova, ali nije uspio u\xc4\x87i u All-Defensive mom\xc4\x8dad. 15. sije\xc4\x8dnja 1997. u utakmici s Timberwolvesima, Rodman je ponovno izazvao incident. Nakon \xc5\xa1to je pao na kamermana udario ga je nogom u prepone i zaradio kaznu od 11 utakmica neigranja, uklju\xc4\x8duju\xc4\x87i ispla\xc4\x87ivanje nagodbe kamermanu u visini od 200.000 dolara. Propustiv\xc5\xa1i jo\xc5\xa1 tri utakmice zbog u\xc4\x8destalih nesportsih prekr\xc5\xa1aja i jo\xc5\xa1 13 utakmica zbog problema s koljenom, Rodman nije bio previ\xc5\xa1e u\xc4\x8dinkovit u doigravanju. U finalu protiv Utah Jazza, imao je dosta problema u zadr\xc5\xbeavanju Karla Malonea, ali na kraju su Bullsi ipak pobijedili u \xc5\xa1est utakmica. U to vrijeme dosta se zauzeo za hrvanje i sa svojim prijateljem Hulkom Hoganom sudjelovao u nekoliko profesionalnih borbi._NEWLINE_Sljede\xc4\x87e sezone Rodman osvaja svoju sedmu titulu za najboljeg skaka\xc4\x8da lige. Prosje\xc4\x8dno je postizao 4,7 poena i 15 skokova po utakmici. Ponovno je ostvario 11 puta 20+ skokova, zatim 29 skokova u utakmici s Atlanta Hawksima i 15 napada\xc4\x8dkih, ulju\xc4\x8duju\xc4\x87i i 10 obrambenih skokova protiv Los Angeles Clippersa. U NBA finalu ponovno su se sreli s Utah Jazzom. U prve tri utakmice Rodman je igrao \xc5\xbeestoku obranu nad Karlom Maloneom i pomogao Bullsima do\xc4\x87i do omjera serije 3-2. U \xc5\xa1estoj i zadnoj utakmici Jordan je pogodio ko\xc5\xa1 za pobjedu i donio Bullsima \xc5\xa1esti naslov u osam godina. Nakon zavr\xc5\xa1etka sezone Rodman i Malone su se su\xc4\x8delili u ringu.\n_START_SECTION_\nZalazak karijere\n_START_PARAGRAPH_\nRodman je napustio Bullse 1998. godine nakon \xc5\xa1to su Bullsi zapo\xc4\x8deli veliko obnavljanje zbog Jordanovog odlaska u mirovinu i Pippenove zamjene u Houston Rocketse. Rodman se ubrzo pridru\xc5\xbeio Los Angeles Lakersima uz minimalnu pla\xc4\x87u za veterane. Nakon 23 odigrane utakmice, Rodman je otpu\xc5\xa1ten. U sezoni 1999./2000. Rodman potpisuje za Dallas Maverickse. Nakon samo 12 odigranih utakmica, uklju\xc4\x8duju\xc4\x87i i dva isklju\xc4\x8denja iz igre Rodman je ponovno otpu\xc5\xa1ten i time zaklju\xc4\x8duje svoju NBA karijeru.\n_START_SECTION_\nKarijera nakon umirovljenja\n_START_PARAGRAPH_\nNakon NBA karijere, Rodman je uzeo veliki predah od ko\xc5\xa1arke i usredoto\xc4\x8dio se na gluma\xc4\x8dku karijeru i hrvanje. 1999. godine borio se protiv "Macho Mana" Randya Savagea te izgubio borbu. 30. srpnja 2000. godine ponovno je u\xc5\xa1ao u ring i borio se protiv Curta Heninga. Nakon te borbe Rodman se povla\xc4\x8di iz hrvanja te 2005. godine postaje povjerenik ameri\xc4\x8dke \xc5\xbeenske nogometne lige. Nakon du\xc5\xbee ko\xc5\xa1arka\xc5\xa1ke stanke odlu\xc4\x8dio se na povratak. Nastupao je za Long Beach Jamere u novo osnovanoj ABA ligi u nadi da \xc4\x87e potpisati za neki NBA klub. U sezoni 2004./05. potpisao je za ABA mom\xc4\x8dad Orange County Crush. Povratak u NBA ligu nikada nije ostvario ali 26. sije\xc4\x8dnja 2006. objavio je da je potpisao ugovor za britansku ko\xc5\xa1arka\xc5\xa1ku mom\xc4\x8dad Brigthon Bears. Me\xc4\x91utim, Rodman je odigrao samo tri utakmice za Brighton Bearse. U studenom 2005. Rodman je odigrao jednu utakmicu za finsku ko\xc5\xa1arka\xc5\xa1ku mom\xc4\x8dad Torpan Pojat.\n_START_SECTION_\nPrivatni \xc5\xbeivot\n_START_PARAGRAPH_\nRodman je sin Shirley i Philandera Rodmana mla\xc4\x91eg. Otac ga je napustio u dobi od tri godine, a majka je radila \xc4\x8detiri posla kako bi prehranila obitelj. U svojoj biografiji "Bad as I Wanna Be" opisao je svoj odnos s ocem. Rodman je \xc5\xbeivio s majkom i dvije sestre, Debrom i Kim, koje su tako\xc4\x91er igrale ko\xc5\xa1arku. Djetinjstvo mu nije bilo lako. Dok je poha\xc4\x91ao sveu\xc4\x8dili\xc5\xa1te, slu\xc4\x8dajno je ubio svog najboljeg prijatelja. Nakon \xc5\xa1to je draftiran od strane Pistonsa upoznao je djevojku Annie Bakes. Ona mu je rodila k\xc4\x87er Alexis i ubrzo su se vjen\xc4\x8dali. Me\xc4\x91utim brak nije dugo trajao i 1993. njih dvoje su se razveli. To je tako jako utjecalo na Rodmana da je skoro po\xc4\x8dinio samoubojstvo. Nakon zamjene u Spurse, punio je sve ameri\xc4\x8dke novine dvomjese\xc4\x8dnom vezom s kraljicom popa Madonnom. Madonna je htjela da joj isklju\xc4\x8divo Rodman napravi dijete. U studenom 1998. vjen\xc4\x8dao se za Carmen Electru, me\xc4\x91utim nakon samo 10 dana brak je poni\xc5\xa1ten. Godinu kasnije upoznao je Michelle Moyer, koja mu je rodila dvoje djece. Sina D.J.-a 2000. godine i k\xc4\x87er Trinity 2001. godine. Moyer i Rodman su se vjen\xc4\x8dali 2003. godine na Rodmanov 42. ro\xc4\x91endan. 30. svibnja 2008. uhi\xc4\x87en je zbog nasilja u hotelu u Los Angelesu. Osu\xc4\x91en je na tri godine uvjetno i 45 sati dobrotvornog rada. Rodman je vegeterijanac i obo\xc5\xbeavatelj grupe Pearl Jam.'